– 20-25 წლამდე სახმო აპარატი ჯერ კიდევ ყალიბდება. ამიტომ, ჩვენ არანაირი უფლება არ გვაქვს, ამ ასაკში პირდაპირ ვუთხრათ: შენ ეს ხმა გაქვსო. სავარაუდოდ, შეგვიძლია, ვურჩიოთ: ამ რეგისტრში შეგიძლია იმღეროო. მე კატეგორიული წინააღმდეგი ვარ ბავშვებში სიმღერის. კი უნდა იმღეროს, ოღონდ საბავშვო სიმღერები, ისეთი, რომ სახმო აპარატი არ გადაძაბოს. მკაცრად ვეწინააღმდეგები ყველანაირ კონკურსს, მანამ, სანამ ბოლომდე არ ჩამოყალიბდება სახმო აპარატი. თუმცა, შეუძლია, მიიღოს მუსიკალური განათლება. დღესდღეობით ბავშვებში მუტაციის პერიოდი გაახალგაზრდავდა. ბავშვები სწრაფად იზრდებიან, სქესობრივი ჰორმონები ნაადრევ ასაკში გამოეყოფათ, ამიტომ ფონიატრმა და პედაგოგმა ერთობლივად უნდა გადაწყვიტონ, როდის შეაჩერონ ბავშვი, როგორი რეპერტუარი, რა ტიპის დატვირთვა შეურჩიონ. განსაკუთრებით მნიშვნელოვანია ეს მამაკაცებში, რადგან ბიჭებში მკვეთრად იცვლება ხმა – 3-4 ტონით დაბლდება, ხორხის ანატომია იცვლება. ამ პერიოდში მნიშვნელოვანია უფრო მეტად ბიჭებზე დაკვირვება, ვიდრე გოგონებზე.